Document ID: 32011D0799

IZVEDBENI SKLEP KOMISIJE
z dne 30. novembra 2011
o finančnem prispevku Unije za nujne ukrepe proti aviarni influenci na Poljskem leta 2007
(notificirano pod dokumentarno številko C(2011) 8722)
(Besedilo v poljskem jeziku je edino verodostojno)
(2011/799/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 4 Odločbe,
ob upoštevanju naslednjega:
(1)
V skladu s členom 75 finančne uredbe in členom 90(1) izvedbenih pravil institucija ali organ, na katerega je ta institucija prenesla pooblastila, pred odobritvijo odhodka iz proračuna Unije sprejme sklep o financiranju, ki določa bistvene elemente ukrepa, ki vključuje odhodke.
(2)
Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. Unija mora finančno prispevati k upravičenim odhodkom držav članic, da se aviarna influenca izkorenini v najkrajšem možnem času. Prvi in drugi odstavek člena 4(3) navedene odločbe opredeljujeta odstotke finančnega prispevka, ki ga Unija lahko izplača za stroške, ki jih imajo države članice iz odškodnin.
(3)
Člen 3 Uredbe Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (2) določa pravila o odhodkih, ki so upravičeni do finančne pomoči Unije.
(4)
Z Odločbo Komisije 2008/557/EC z dne 27. junija 2008 o finančnem prispevku Skupnosti za nujne ukrepe za boj proti aviarni influenci na Poljskem leta 2007 (3) je bil določen finančni prispevek Unije za nujne ukrepe, sprejete v boju proti aviarni influenci na Poljskem leta 2007.
(5)
Poljska je 13. marca 2008 predložila uradni zahtevek za povračilo iz členov 7(1) in 7(2) Uredbe (ES) št. 349/2005.
(6)
Plačilo navedenega finančnega prispevka Unije se v skladu s členom 7 Uredbe (ES) št. 349/2005 izvede pod pogojem, da so se načrtovani ukrepi dejansko že izvedli in so pristojni organi sporočili vse potrebne informacije v predpisanih rokih.
(7)
Z Odločbo 2008/557/ES je bilo določeno, da se prvi obrok v znesku 845 000 EUR izplača kot del finančnega prispevka Unije.
(8)
Finančna revizija, ki so jo izvedle službe Komisije v skladu s členom 10 Uredbe (ES) št. 349/2005, je pokazala le manjše finančne težave.
(9)
Poljska je tako do zdaj izpolnila tehnične in upravne obveznosti iz člena 3(4) Odločbe 2009/470/ES in člena 7 Uredbe (ES) št. 349/2005.
(10)
Ob upoštevanju navedenega je treba zdaj določiti drugi obrok finančnega prispevka Unije Poljski za upravičene odhodke, nastale zaradi izkoreninjenja aviarne influence leta 2007.
(11)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Drugi obrok v znesku 750 000 EUR se izplača Poljski kot del finančnega prispevka Unije.
Člen 2
Ta sklep je sklep o financiranju v smislu člena 75 finančne uredbe in je naslovljen na Republiko Poljsko.
V Bruslju, 30. novembra 2011

Labels: 2
19
5
6
18